stanford-oval/wikipedia huggingface dataset:
מפלגת העם הסוציאליסטית
היסטוריה

המפלגה הוקמה ב-15 בפברואר 1959 על ידי אקסל לארסן, לשעבר מנהיג המפלגה הקומוניסטית הדנית (DKP). לארסן סולק משורות ה-DKP לאחר שביקר את מדיניות ברית המועצות במרד ההונגרי בשנת 1956. לארסן ניסה ליצור דרך כלכלית שתשלב את רעיון הסוציאל-דמוקרטיה מהמערב ואת הקומוניזם של ברית המועצות- לשלב דמוקרטיה וקומוניזם. ללארסן הצטרפו רבים מחברי ה-DKP, שתמכו בעצמאות מעול שלטון ברית המועצות. בשנת 1960 התמודדה לראשונה לפולקטינג (הפרלמנט הדני), וקיבלה 11 מושבים (מתוך 179), זאת לאחר שזכתה ב-6.1% מהקולות. ה-DKP הפסידה באותן הבחירות את כל כוחה. בשנות ה-60 פעלה המפלגה למען שלום, והתנגדה לפיתוח נשק גרעיני ולאנרגיה גרעינית. בשנת 1966 המפלגה הכפילה את כוחה, ותמכה מבחוץ בממשלת המיעוט של הסוציאל-דמוקרטים, ממשלה שהחזיקה רק שנה. שיתוף הפעולה בין המפלגות גרם למתחים שהפילו את הממשלה בסופו של דבר. בסוף העשור נחלש במעט כוחה של ה-SF.
בתחילת שנות ה-70 הובילה המפלגה למשאל עם בנושא הצטרפות דנמרק לשוק האירופי המשותף, משאל בו נצחה המפלגה. בהמשך העשור ה-SF ניסתה להיפתח לקהלים חדשים מלבד פועלים גברים. בתקופה זו החלה ה-SF לעסוק גם בפוליטיקה של זהויות ובסביבתנות. בשנת 1988 הגיעה המפלגה לשיא כוחה- 27 מושבים בפרלמנט.
בשנת 1992 הוקם האיחוד האירופי באמצעות אמנת מאסטריכט, שאליה המפלגה התנגדה בתחילה, אך התפשרה בהמשך התהליך. בשנת 2000 המפלגה הובילה קמפיין מוצלח כנגד הפיכת האירו למטבע הלאומי של דנמרק. בבחירות שנערכו בשנת 2001, המפלגה איבדה חלק ממושביה בפרלמנט, ולא היה לה כוח פוליטי ממשי. בשנת 2004 הנציג היחידי של המפלגה בפרלמנט האירופי החליט לעבור לגוש הברית החופשית של הירוקים האירופאים, במקום השמאל האירופי המאוחד/השמאל הנורדי הירוק. המעבר בין המפלגות האירופיות הוביל למחלוקת עזה בתוך המפלגה. המחלוקת נמשכה עד שנת 2008, כאשר הוחלט שנציגי ה-SF יישארו בברית של הירוקים האירופאים, אך כמשקיפים בלבד, ולא חברים בצורה מלאה.
בבחירות 2007 הוכפל כוחה של המפלגה והיא הפכה למפלגה הרביעית בגודלה. חיזוק זה לא הוביל לחיזוק העוצמה הפוליטית של המפלגה, שכן הימין שמר על רוב בפרלמנט. למרות זאת, הגידול בכמות הקולות והמושבים הביא אופטימיות ומשאבים חדשים למפלגה. מספר חברי המפלגה גדל מאוד בתקופה זו. בשנים 2011-2014 הייתה ה-SF חלק מהממשלה.
אידאולוגיה

בבסיסה הערכי של המפלגה, נמצאים הסוציאליזם דמוקרטי ורעיון הקיימות. המפלגה תומכת בזכויות האדם, זכויות מיעוטים וערכים דמוקרטיים נוספים. בתחילת דרכה, המפלגה הייתה מאוד אירוסקפטית, אך במהלך שנות ה-90, החלה לתמוך בו. נושא זה עדיין מהווה מחלוקת פנימית ב-SF. בנוסף על כך, המפלגה תומכת בפמיניזם ובאיכות הסביבה.
פנחס הורוביץ

הרב פנחס הלוי איש הורוויץ (ה'תצ"א - ד' תמוז ה'תקס"ה; 1731–1805), היה רבה של פרנקפורט דמיין ומתלמידי המגיד ממזריטש. נודע בכינוי בעל ההפלאה על שם חיבורו. אחיו היה רבי שמואל שמעלקא הורוויץ מניקלשבורג. תלמידו המפורסם היה רבי משה סופר, ה"חתם סופר".
ביוגרפיה > שנותיו הראשונות

פנחס הורוביץ נולד בשנת תצ"א (1731) בעיר צ'ורטקוב שבגליציה למלכה ולרבי צבי הירש הורוביץ, בנם של לאה ור' מאיר הלוי הורוויץ מטיקטין (המכונה המהר"ם מטיקטין) נצר למשפחת רבנים מיוחסת. אביו, אשר שימש כרב העיר והיה מפורסם כגדול בתורה, היה מורו הראשון, כמו שהעיד בפתח חיבורו הראשון "שבת אחים": "כי תחילת לימודי הייתי משתעשע על ברכי אבי... והוא אשר פתח לי אוזן לשמוע בלימודים".
לאחר נישואיו לבתו של רבי יואל הלפרין למד כשנה אצל אחיו, רבי נחום, ובעקבות התמנותו של זה לאב"ד המשיך ללמוד עם אחיו רבי שמעלקא. את הקשר המיוחד שנוצר ביניהם באותם ימים תיאר כ"קשר של עבותות אהבה רבה ועזה מאוד, נפשי קשורה בנפשו... להיות נוחים זה לזה באהבה נפלאה כאהבת דוד ויהונתן, וללמוד הש"ס ופוסקים לעמוד על שורשי הדת, אמיתה של תורה ויסודותיה". את רוב חידושיו שנדפסו אחר כך כתב בתקופה זו. מאוחר יותר "מחמת סיבת הזמנים" כנראה עקב התמנותם של האחים כרבנים בעיירות שונות "נתפרדה החבילה" וכל אחד מהם המשיך לדרכו. תחילה התמנה הרב פנחס כרב העיירה ויטקוב בפולין (מחוז טרנופול) ובהמשך עבר ללכוביץ' בליטא.
ביוגרפיה > התקרבותו למגיד ממזריטש

מי שקרבם לתנועת החסידות היה רבי אברהם מקליסק, מתלמידי המגיד ממזריטש וממפיצי תורתו, שהביאם לבית רבו, שם שהו תקופה מסוימת והפכו לחסידיו של המגיד. בהקדמת שו"ע הרב שחיבר רבי שניאור זלמן מלאדי מתארים בניו של המחבר את בואם של שני האחים, "הני צנתרי דדהבא שבת אחים גם יחד, הגאונים המפורסמים קדושי עליון עמודי עולם... טרם נסיעתם על כיסא הרבנות למדינת אשכנז לקה"ק נ"ש וק"ק פ"פ-דמיין". לבואם של שני האחים שכבר אז היו מפורסמים בגדלותם התורנית לחצר החסידית בתקופה שבה התעוררה לחסידות התנגדות עזה הייתה משמעות רבה.
לאחר שחרורו של רבי שניאור זלמן מבית הסוהר מפטרבורג פנה אל רבי פנחס במכתב בו סיפר לו את הקורות אותו וביקש ממנו שיתפלל עליו. במכתב כינה אותו: "אור ישראל וקדושו, בוצינא קדישא חסידא ופרישא, הרב הגאון המפורסם מופת הדור זיוו והדרו, איש אלוקים קדוש יאמר לו". בהמשך הדברים הוא מתנצל על העזתו לפנות אליו ומזכיר לו את התקופה בה שהו יחד בחצר המגיד ממזריטש: "מי אנכי כי באתי עד הלום... ונפשי יודעת מיעוט ערך נפשי עלי, להתייצב במקום גדולים כמותו ירבו בישראל... אך מקום גדולתו שם ענוותנותו וענותו תרבני, ורחב לבי בעלותי על לבי חיבה יתירה הנודעת לי ממר שהוא רבה דעמיה שיחיה מימי קדם בק"ק מיעזריטש וק"ק ראוונא ונמניתי במנין שלו וזכיתי לקבל ברכתו סלה מדי שבת בשבתו".
רבי פנחס הורביץ ניצל את מעמדו וקשריו עם רבים מגדולי דורו כדי להגן על צדיקים שהשתייכו לתנועת החסידות ונרדפו בשל כך על ידי המתנגדים לתנועה ולהליכותיה. למרות הקשר שלו לתנועת החסידות ולמגיד ממזריטש אין בספריו כל אזכור לתורת רבו (מלבד במקום אחד בפרשת בשלח שם הביא פירוש בשם "הה"מ" ופירוש זה אכן נמצא בספרו של המגיד ממזריטש). היו כמה מאדמו"רי תנועת החסידות שטענו כי יד המוציאים לאור של הספר "פנים יפות" שהודפס לאחר מותו הייתה בדבר. למרות זאת, ניתן למצוא בספרו התייחסויות מגוונות לנושאים שהם מיסודות תורת החסידות.
ביוגרפיה > בפרנקפורט דמיין

בשנת תקל"ב, עבר ממזרח אירופה למערבה והתמנה לרב קהילת פרנקפורט דמיין שבגרמניה, אחת הקהילות הוותיקות והחשובות באירופה באותה עת. המסורת המקובלת קושרת את מינויו לרב בקהילה זו להימנעותו ממעורבות בפרשת הגט מקליווא. בתפקיד רבה של פרנקפורט שימש 33 שנים עד לפטירתו. את תקופה זו תיאר: "ומצאתי את שאהבה נפשי, פה קריה נאמנה חכמים וסופרים המה הגבורים הצלולים במים אדירים ועדר הרחלים פרי הילולים יופי מכלולים, ישיבה חשובה ונשגבה מלאי דעת, חדודי מלתעת, בחיבה יתירה נודעת, הרימותי ידי לה' אשר לא עזב חסדו ואמתו ממני בזכות אבותי הקדושים לתקוע יתד במקום נאמן קרן בן שמן מלא כרימון ולישב על מכון שבת רבותינו ז"ל הגדולים וגבוהים עד שמי ארץ וכו'". מלבד תפקידו כרב העיר עמד גם בראש ישיבה גדולה והעמיד תלמידים רבים, ביניהם תלמידו המפורסם רבי משה סופר, ה"חת"ם סופר".
גם בהיותו בעיר הגרמנית הרחוקה מהחסידות וממנהגיה לא נמנע מלהתפלל בנוסח החסידי, אם כי עשה זאת בצנעה ללא פרסום. הוא נמנע מלהנהיג עדה חסידית בגלוי כשאר חבריו תלמידי המגיד ממזריטש, או אפילו לדרוש לתלמידיו מספר הזוהר ומנסתרות התורה. נראה שהתנהגות מתונה זו הביאה לכך שהיה "חביב בעיני כל בני עירו", בניגוד ליחס אליו זכה אחיו רבי שמעלקא בניקלשבורג "שכמה רבנים עמדו לו לשטן ויחרחרו ריב עמו ויעטו כמעיל קנאה על התנהגותו בחסידות יתירה וכדומה".
בזמן כהונתו בפרנקפורט החלה להופיע בעיר תנועת ההשכלה בראשותו של משה מנדלסון. בעקבות פרסום חיבורו של מנדלסון על התורה נשא דרשה חריפה בבית הכנסת המרכזי של העיר כנגד מנדלסון וספרו. תוכנה של הדרשה שנאמרה בערב ראש חודש תמוז תקמ"ב (1782) הודפס תחת השם "תוכחת מוסר". במסגרת מאבקו יצא נגד פתיחת בית ספר בפרנקפורט ברוח תנועת ההשכלה והתנגד לכל שינוי במנהגים המקובלים.
לעת זקנה, עקב מחלת הקטראקט, איבד את מאור עיניו, "והיה קורא על עצמו כחשיכה כאורה, לומר שמעת שחשך מאור עיניו שכלו אור בעדו".
ביוגרפיה > פטירתו

בד' בתמוז ה'תקס"ה (1805) נפטר הרב פנחס הורוביץ ונטמן בבית הקברות בפרנקפורט.
על מצבתו נכתב: "פה נטמן הגאון הגדול המפורסם יחיד בדורו רשכבה"ג החסיד ועניו ראש גולת אריאל נפטר ונקבר ביום ב' ד' תמוז תקס"ה, רב פעלים מקבציאל, העמיד תלמידים הרבה והרביץ תורה בישראל, כבוד מוהר"ר פנחס הלוי איש הורוויץ זצ"ל, ה"ה אב"ד דקהילתנו, אשר האיר כל פני הגולה בחיבוריו הקדושים, ספרי הפלאה, ספר כתובה וספר המקנה חכמתם בחוץ תרונה, תהלתו מלאה הארץ, גודר גדר ועומד בפרץ...".
בפנקס הקהילה של פרנקפורט נכתב עליו: "בשלושים ושלוש שנות כהונתו שאף ללא לאות להיות לברכה ושלום לסביבתו ככל אשר השיגה ידו". בספר הזיכרון של הקהילה הופיעו הדברים הבאים: "על זאת דוה לבנו, עינינו יורדים דמעה מאין הפוגות שנלקח ארון אלקים ארון הקודש... הרב הגאון הגדול המפורסם בכל קצות הארץ בחסידות בחריפות ובבקיאות נר ישראל מהור"ר פנחס בן מוהר"ר צבי הלוי איש הורוויץ... ומי שאמר למלאך הרף ידיך יסיר מעלינו ומעל כל בית ישראל חרון אפו ובילע המות לנצח אמן".
ביוגרפיה > משפחתו

לרב הורוביץ היו ארבעה ילדים: הרב צבי הירש, הרב מאיר יעקב (נפטר בצעירותו, היה חתנו של רבי שאול מאמסטרדם), מרים ומלכה (נפטרה בצעירותה).
את מקומו ברבנות העיר מילא בנו, רבי צבי הירש הלוי הורוויץ, מחבר הספרים "מחנה לוי" ו"לחמי תודה" שהמשיך את מלחמתו של אביו בתנועת ההשכלה.
אחיינו של רבי פנחס הורוויץ - הוא רבי צבי יהושע הורוביץ אב"ד טרייביטש, בן אחיו רבי שמואל שמעלקא הורוביץ, היה חתנו.
איידל אחותו של רבי פנחס הלוי הורוויץ הייתה נשואה לר' משה יהושע אב"ד ראביטש, בנו של ר' יעקב אב"ד לוצק מחבר הספר "כֹּכב יעקב".
ספריו

לספריו קרא בשם כולל "הפלאה" אשר מורכב מראשי התיבות של שמו: הקטן פנחס הלוי איש הורוויץ. מלבד זאת נתן לכל חלק גם שם פרטי.
כתובה - על מסכת כתובות (חלק א').
המִקְנָה - על מסכת קידושין (חלק ב').
המקנה - קונטרס אחרון - על שולחן ערוך אבן העזר.
פנים יפות - על התורה (חלק ג'). הודפס לראשונה לאחר פטירתו על ידי רבי אפרים זלמן מרגליות.
נתיבות לשבת - על שו"ע חלק אבן העזר (חלק מהספר "שבת אחים"). הודפס לאחר פטירתו על ידי נכדו.
חידושי הפלא"ה - על מסכת ברכות ועל שו"ע חלק יורה דעה.
ספר הפלא"ה - על מסכתות רבות מן התלמוד הבבלי ועל שו"ע חלקים אורח חיים יורה דעה וחושן משפט.
תוכחת מוסר - דרשה נגד תרגום התורה לגרמנית על ידי מנדלסון.
גבעת פנחס - שו"ת. הודפס לאחר פטירתו על ידי נכדו.
הגדה של פסח - פירוש על ההגדה.
פנים יפות מהדורה תנינא, נדפס לראשונה מכתב יד המחבר, 2011
לקריאה נוספת

מרדכי ב"ר יוסף חיים הלוי הורביץ, רבני פרנקפורט, ירושלים תשל"ב.
מבוא נרחב בכרך א' מסדרת כל כתבי הפלא"ה, מכון המאור, ירושלים תשס"ט.
הערות שוליים

↑  דברי תורה ששמע מאביו מובאים בספרו "פנים יפות" בפרשת נח ובפרשת במדבר.
↑  בית רבי, פרק י"ח, דף ל"ו
↑  ישראל נתן השל, קובץ בית אהרון וישראל - 53, סיוון-תמוז תשנ"ד, באתר היברובוקס
↑  ראובן הלמן, קובץ בית אהרון וישראל - 53, סיוון-תמוז תשנ"ד, באתר היברובוקס
↑  הרב צבי יחזקאל מיכלסון בספרו שבאתר היברו בוקס, סופר גם במאחורי ההכתרה, שיחת השבוע, גיליון 642
↑  הקדמה לחידושי ההפלא"ה על מסכת כתובות.
↑  שו"ת חתם סופר אורח חיים, תשובה ט"ו
↑  שו"ת חתם סופר אורח חיים, תשובה קצ"ז
↑  רבי צבי יחזקאל מיכלסון (נכדו), שמן הטוב, קונטרס צפחת השמן, דף ע"ה
↑  ישראל נתן השל, דרשת הגה"ק פנחס הלוי הורוויץ זי"ע בעל ההפלאה אודות המשכילים נה"ו ורמ"ד בפפד"מ שנת תקמ"ב, באתר היברובוקס (בתוך 'קובץ בית אהרן וישראל', גיליון 52, עמ' קט"ו) 
 ישראל נתן השל, דעתם של גדולי הדור במלחמתם נגד המשכיל נפתלי הרץ וויזל, באתר היברובוקס (בתוך 'קובץ בית אהרן וישראל', גיליון 46, עמ' קמ"ז)
↑  החת"ם סופר, תורת משה
↑  מחנה לוי, באתר היברובוקס לחמי תודה, באתר היברובוקס
↑  הקדמה לספר הפלאה חלק א' על מסכת כתובות
| --- | --- |
בקרת זהויות :  NLI: 987007282000505171  GND: 139414398  ISNI: 0000 0001 1877 4045  LCCN: n83138115  NTA: 304651745  VIAF: 67843018   WorldCat (עם VIAF): 67843018
בוב בנט

רוברט פוסטר בנט (באנגלית: Robert Foster Bennett‏; 18 בספטמבר 1933 – 4 במאי 2016) היה פוליטיקאי ושדלן אמריקאי, שכיהן כחבר הסנאט של ארצות הברית מטעם מדינת יוטה בשנים 1993–2011. בנט הנהיג ומילא תפקידים בכירים במספר ועדות מרכזיות בסנאט, בהן ועדת ההקצבות וועדת האנרגיה ומשאבי הטבע.
בנט היה סנאטור פופולרי ושמרן באופן אמין במשך מרבית כהונתו, וזכה לדירוג גבוה מקבוצות עניין שמרניות כמו איגוד הרובאים הלאומי, לשכת המסחר של ארצות הברית והאיחוד השמרני האמריקאי. עם זאת, ב-2010 הפך בנט לאחד מיעדי התקיפה הבולטים ביותר של תנועת מסיבת התה, שביקרה את תמיכתו במדיניות הכלכלית של ממשל ג'ורג' ווקר בוש וטענה כי בנט לא שמרני דיו. חרף התמיכה הנלהבת של מיט רומני בבנט, בבחירות המקדימות למועמדות המפלגה הרפובליקנית לסנאט האמריקאי מטעם יוטה הוא סיים במקום השלישי אחרי שני מועמדים שזכו לתמיכת תנועת מסיבת התה.
ביוגרפיה > תחילת דרכו

בנט נולד בספטמבר 1933 בסולט לייק סיטי, עיר הבירה של מדינת יוטה. בנט היה בנם של פרנסס מריון (לבית גרנט) ושל הסנאטור וולאס בנט. סבו היה הבר גרנט, הנשיא השביעי של כנסיית ישוע המשיח של קדושי אחרית הימים ונינו של ג'דדיה גרנט (אביו של סבו) ודניאל ולס, מראשי הערים הראשונים של סולט לייק סיטי ויועצים בנשיאות הראשונה של כנסיית ישוע המשיח של קדושי אחרית הימים, ההנהגה של כנסיית המורמונים.
בנט למד בבית הספר התיכון איסט היי שבסולט לייק סיטי, וב-1957 השלים באוניברסיטת יוטה לימודי תואר ראשון במדע המדינה. הוא היה נשיא התאחדות הסטודנטים באוניברסיטת יוטה והתקבל לארגון "ינשוף ומפתח" של האוניברסיטה. לאחר סיום לימודיו ב-1957, התגייס בנט למשמר הלאומי של צבא יוטה והעביר חצי שנה בתפקיד פעיל. עם שובו לחיים האזרחיים שימש קצין דת במשמר והאריך את שירותו עד 1960. הוא הועסק ב"משרד בנט", עסק משפחתי לצביעה וזיגוג עד לשנת 1962, אז עזב בשביל משרה מלאה במטה הבחירות של אביו, שהתמודד מחדש לסנאט.
ביוגרפיה > קריירה עסקית

ב-1963 נסע בנט לוושינגטון הבירה כמזכיר העיתונות של שרמן פ. לויד, חבר בית הנבחרים של ארצות הברית מטעם מחוז הקונגרס השני של יוטה, ובהמשך כעוזר מנהלי לאביו. הוא התמנה לראש המשרד לענייני ממשל של חברת חנויות הכלבו "JC Penney" ב-1965. לאחר הבחירות לנשיאות ארצות הברית 1968 התפטר מהחברה כדי לקבל מינוי בממשלו של הנשיא הנבחר ריצ'רד ניקסון, כמנהל לענייני קונגרס במחלקת התחבורה של ארצות הברית. הוא מילא תפקיד זה בשנים 1969–1970. ב-1971 עזב את הממשל כדי לרכוש את חברת יחסי הציבור "רוברט מולן".
הלקוח העיקרי של בנט היה חברת "תאגיד סומא" (Summa Corporation), חברת ההחזקות של המיליארדר האוורד יוז. ב-1974 הוא סגר את חברת "רוברט מולן" והצטרף לתאגיד סומא כמנהל יחסי ציבור בסניף האם של התאגיד וסגן נשיא לענייני ציבור בחברת התעופה "יוז איירווסט" שפעלה במערב ארצות הברית. לאחר מותו של יוז, בנט עזב את תאגיד סומא כדי להיות נשיא "אוסמונד קומיוניקיישן". לאחר מכן הוא התמנה ליושב ראש "חברת המחשבים האמריקאית", ולאחר מכן לנשיא חברת מיקרוסוניקס, חברה ציבורית הרשומה בנאסד"ק. ב-1991 סיים את נתיבתו המקצועית בעולם העסקים ונכנס לפוליטיקה של ארצות הברית.
ביוגרפיה > בסנאט של ארצות הברית

ב-1992 נעשה אחד משני מושביה של יוטה בסנאט של ארצות הברית פנוי, כאשר ג'ייק גארן מיאן להתמודד לתקופת כהונה רביעית. בנט זכה בקושי בבחירות המקדימות שנערכו במפלגה הרפובליקנית עם כ-51% מקולות הבוחרים, בשעה שמתנגדו העיקרי היה ג'וזף א. קאנון, מיליונר ונצר למשפחה פעילה בכנסיית ישוע המשיח של קדושי אחרית הימים. לאחר מכן המשיך בנט לבחירות הכלליות שם הצליח לגבור על יריבו, חבר הקונגרס ויין אדמס, מועמד המפלגה הדמוקרטית. הוא נבחר מחדש בשנים 1998 וב-2004. יריבו הדמוקרטי ב-2004 היה התובע הכללי של יוטה לשעבר פול ואן דאם, ובנט זכה בבחירות הכלליות עם 68% מקולות הבוחרים לעומת 29% שגרף ואן דאם.
במהלך הקונגרס ה-106 מונה בנט על ידי מנהיג הרוב הסנאטור ביל פריסט מטנסי, לשמש כסגן מצליף הסיעה הרפובליקנית בסנאט. מאוחר יותר, כיועצו של הסנאטור מיץ' מקונל מקנטקי, נעשה בנט חבר משפיע בצוות ההנהגה הרפובליקני וייעץ למקונל ב"אסטרטגיית חקיקה וסדרי עדיפויות במדיניות". בנט היה מתנגד חזק נגד הזכות להפיל וצידד בצעדים להגבלתה. אלה כללו דרישות יידוע הורים במקרה של נערה המעוניינת להפיל ואיסור על מתן אפשרות לקטינות לנסוע למדינה אחרת במטרה לעבור שם את תהליך ההפלה. עם זאת, הוא הראה תמיכה מסוימת במחקר בתאי גזע עובריים. לבנט היה דפוס הצבעה מעורב בנושאי הגירה. הוא הצביע בעד בניית גדר ההפרדה בין ארצות הברית למקסיקו, בעד חקיקת האנגלית כשפה הלאומית של ארצות הברית ובעד שלילת זכויות אזרח של מהגרי עבודה. עם זאת, הוא הצביע בעד "חוק הרפורמה המקיפה בהגירה" ב-2006, שנתן מתן תוקף חוקי לכ-12 מיליון מהגרים בלתי-חוקיים.
ב-2010 ניצב בנט בפני שבעה רפובליקנים אחרים ושני דמוקרטים כשהתמודד מחדש לסנאט באותה השנה. חרף התמיכה הרבה לה זכה בקרב מצביעי יוטה, ב-8 במאי 2010 הובס בבנט בבחירות המקדימות הרפובליקניות ובמקומו נבחר לסנאט מייק לי.
ביוגרפיה > חייו האישיים

ב-1962 נישא בנט לג'ויס מקיי, נכדתו של דייוויד אומאן מקי, הנשיא התשיעי של כנסיית ישו המשיח של קדושי אחרית הימים. לזוג נולדו שישה ילדים. ב-4 במאי 2016 נפטר בנט בגיל 82 בביתו שבמחוז ארלינגטון, וירג'יניה, אחרי שסבל מסרטן הלבלב ושבץ מוחי. את ימיו האחרונים בילה בהתנצלות בפני הקהילה המוסלמית על רטוריקה שנויה במחלוקת של מועמדים רפובליקנים לנשיאות, בהם המועמד המוביל ולבסוף הנשיא הנבחר דונלד טראמפ.
הערות שוליים

↑  Sen. Bob Bennett ousted by Utah GOP, באתר וושינגטון טיימס, 8 במאי 2010 (באנגלית)
↑  תומאס בר, Bob Bennett, longtime Utah senator, dies at 82, באתר סולט לייק סיטי טריביון, 5 במאי 2016 (באנגלית)
| חברי הסנאט של ארצות הברית מטעם מדינת יוטה יוטה |
| --- | --- | --- |
| קבוצה 1 | פרנק קנון • תומאס קירנס • ג'ורג' סאת'רלנד • ויליאם הנרי קינג • אייב מרדוק • ארתור ווטקינס • פרנק מוס • אורין האץ' • מיט רומני • ג'ון קרטיס |  |
| קבוצה 3 | ארתור בראון • ג'וזף רולינס • ריד סמוט • אלברט תומאס • וולאס בנט • ג'ייק גארן • בוב בנט • מייק לי |  |
| --- | --- |
בקרת זהויות :  ISNI: 0000 0000 6221 2130  LCCN: no2009085759  US Congress: B000382  VIAF: 90508570   WorldCat (עם VIAF): 90508570 
דיוקן רשמי של בנט בסנאט, 2009
בנט נושא דברים בפורום הכלכלי עולמי, דצמבר 2007
טניה טגק

| --- | --- |

 לידה:  5 במאי 1975 (בת 49) קיימברדיג' ביי, קנדה 
 שם לידה:  Tanya Tagaq Gillis 
 שם במה:  Tagaq 
 מוקד פעילות:  קנדה 
 תקופת הפעילות:  מ-2002 
 מקום לימודים:  NSCAD University, תיכון סר ג'ון פרנקלין 
 סוגה:  א-קפלה, מוזיקת פולק 
 שפה מועדפת:  אנגלית, ספרדית, שפות אינואיטיות 
 חברת תקליטים:  Jericho Beach Music 
 מספר צאצאים:  1 
 פרסים והוקרה:  Juno Award for Indigenous Artist or Group of the Year (2015)  Indigenous Voices Awards (2019)  פרס המוזיקה של פולריס (2014)  דוקטור לשם כבוד מאוניברסיטת לאוול  חבר במסדר קנדה 
 tanyatagaq.com
 פרופיל ב-IMDb
 
טניה טאגק, פסטיבל מוארס, 2012
טניה טגק (בעלת עיטור מסדר קנדה) (נולדה כטניה טגק גיליס, 5 במאי 1975), מוכרת גם בתור טגק, היא זמרת קנדית ממוצא אינואיטי ששרה בסגנון שירה אינואיטית גרונית (Inuit throat singing) במקור ממפרץ קיימברידג' (Ikaluktuuttiaq) בנונאווט, קנדה, הממוקם בחוף הדרומי של האי ויקטוריה.
טגק שרה מוזיקה עכשווית בה היא משלבת שירה גרונית, והבעה קולית ייחודית.
פרסים ועיטורים

פרס ג'ונו לשנת 2006, מועמדות: הקלטה אבוריג'נית של השנה, עבור "סינאה"
פרס ג'ונו לשנת 2009, מועמדות: הקלטה אבוריג'נית מקורית של השנה והאלבום האינסטרומנטלי של השנה, עבור "אוק / דם"
פרס פולריס למוזיקה לשנת 2014, זכייה: עבור "אנימיזם"
פרס המוזיקה העממית הקנדית לשנת 2014 פרס פורצי גבולות
פרס ג'ונו לשנת 2015, מועמדות: האלבום האלטרנטיבי של השנה, עבור "אנימיזם"
פרס ג'ונו לשנת 2015, זכייה: ההקלטה האבוריג'ינית של השנה, עבור "אנימיזם"
פרס המוזיקה הקנדית המערבית לשנת 2015, זכייה: ההקלטה האבוריג'נית של השנה, ההקלטה רוחנית של השנה ומוזיקת העולם של השנה.
פרסי ג 'ונו לשנת 2017, זכייה: האלבום הקלאסי של השנה - אנסמבל, עבור "Going Home Star"
דיסקוגרפיה

| שם האלבום | פרטים | מועמדויות ופרסים |
| --- | --- | --- |
| Sinaa |  יצא בשנת 2005  חברה: Jericho Beach Music  מפיקים: חואן הרננדז, ביורק, טניה טגק (מפיק בפועל) |  האלבום היה מועמד לפרס ג'ונו שנת 2006 |
| (Auk / Blood (ᐊᐅᒃ |  יצא בשנת 2008  חברה: Ipecac הקלטות |  |
| Animism |  פורסם: 27 במאי 2014  חברה: Six Shooter Records  מפיק: ג'סי זובוט |  זכה בפרס פולריס למוזיקה לשנת 2014  זוכה פרס ג'ונו לאלבום האבוריג'יני של השנה  מועמד לפרס ג'ונו לאלבום האלטרנטיבי של השנה. |
| Retribution |  פורסם: 21 באוקטובר 2016  חברה: Six Shooter Records |  מועמד בשנת 2017 לפרס פולריס |
| Toothsayer |  פורסם: 1 במרץ 2019  חברה: Six Shooter Records |  |
| רשימת אלבומים בהופעה חיה> כותרת | רשימת אלבומים בהופעה חיה> פרטי האלבום |
| --- | --- |
Anuraaqtuq:  פורסם: 2011  לייבל: Les Disques VICTO
דיסקוגרפיה > שיתופי פעולה

(Going Home Star (2015
ראו גם

ביורק
רביעיית קרונוס
חומאי
הערות שוליים

↑  Nelles, Drew (בפברואר 2015). "Howl:Why Tanya Tagaq sings". The Walrus. נבדק ב-18 בינואר 2016. {{cite web}}:  (עזרה)
↑  "Tanya Tagaq Gillis". Centre for Contemporary Canadian Art-Centre de l'art contemporain canadien. אורכב מ-המקור ב-22 בפברואר 2012. נבדק ב-18 בינואר 2016. {{cite web}}:  (עזרה)
↑  Tanya Tagaq – טניה טגק, באתר פה הוצאה לאור, ‏2017-10-31
↑  Khanna, Vish." Tanya Tagaq Takes it Back", Exclaim!, September 2008.
↑  "Tanya Tagaq Takes Flight | Herizons Magazine|website=www.herizons.ca|language=en|accessdate=2017-10-21".
↑  Performers from 2005 (אורכב 02.05.2009 בארכיון Wayback Machine)
↑  Aboriginal Recording of the Year Nominee
↑  C. Parker (2005): Shaman Voices, The Wire, Issues 251-256
↑  "News releases - Northwestel". אורכב מ-המקור ב-2007-04-25. נבדק ב-19 בספטמבר 2016. {{cite web}}:  (עזרה)
↑  "Nunavut Living Dictionary". נבדק ב-19 בספטמבר 2016. {{cite web}}:  (עזרה)
↑  Arctic Air Theme Song
↑  Sneak peak: Tanya Tagaq's new album (אורכב 01.02.2015 בארכיון Wayback Machine)
↑  "Arcade Fire, Drake, Shad make Polaris Music Prize short list". CTV News, July 15, 2014.
↑  "Tanya Tagaq Wins 2014 Polaris Music Prize" (אורכב 26.09.2014 בארכיון Wayback Machine). Exclaim!, September 22, 2014.
↑  "2015 Junos: Bahamas, Arkells, Rush big winners at 'Junos Eve' gala". CBC Music, March 14, 2015.
↑  "Kronos Quartet". kronosquartet.org. אורכב מ-המקור ב-2016-02-15. נבדק ב-2016-03-05.
↑  "Tanya Tagaq Covers Nirvana, Collaborates with Shad on 'Retribution' LP". Exclaim!, August 17, 2016.
↑  "Inuk throat singer Tanya Tagaq finds her own key". Toronto Star, Ben Rayner, Nov. 25, 2016, page E5
↑  "Order of Canada's newest appointees include Paralympian, Supreme Court judge and astrophysicist". CBC News, December 30, 2016.
↑  "Buffy Sainte-Marie and Tanya Tagaq Share New Collaboration". Exclaim!, February 21, 2017.
↑  Queens of Indigenous Music Buffy Ste-Marie and Tanya Tagaq Unite for “You Got To Run (Spirit Of The Wind)”. RPM.fm, February 22, 2017.
↑  "Polaris Prize-winning musician Tanya Tagaq is publishing her first book". CBC Books, May 3, 2018.
↑  "Esi Edugyan, Patrick deWitt, Tanya Tagaq among 12 authors longlisted for 2018 Scotiabank Giller Prize". CBC Books, September 17, 2018.
↑  "Tanya Tagaq, Ian Williams among finalists for $60,000 Amazon Canada First Novel Award". Toronto Star, April 26, 2019.
↑  "Full list of Juno winners". The Toronto Star (בCanadian English). 2017-04-02. ISSN 0319-0781. נבדק ב-2017-10-21.
↑  https://web.archive.org/web/20191030174107/https://www.musiccentre.ca/node/136777
| --- | --- |
בקרת זהויות :  GND: 1089778554  ISNI: 0000 0001 0677 6182  LCCN: no2008008867  MusicBrainz: 511b1817-5adc-49ea-96e7-41497fbf0b27  NKC: xx0129535  VIAF: 492149106005268490121   WorldCat (עם VIAF): 492149106005268490121
תורת ארץ ישראל (שיטת לימוד)

ערך זה עוסק בשיטה בלימוד תורה. אם התכוונתם למשנת הציונות הדתית, ראו .
תורת ארץ ישראל היא התורה שנלמדת בארץ ישראל, לעומת 'תורת חוץ לארץ', שהיא התורה שנלמדת בחוץ לארץ. ממקורות חז"ל משתמע שתורת ארץ ישראל מעולה מתורת חוץ לארץ. אחרונים אחדים הסבירו את ההבדלים ביניהן, ובמיוחד הראי"ה קוק ותלמידיו, שתורת ארץ ישראל היא חידושו ומושג מרכזי בהגותו.
המושג משמש במקביל כשם נרדף לתלמוד הירושלמי, או במשמעות השקפה כללית של הציונות הדתית מבית מדרשו של הראי"ה קוק.
תורת א"י לפי הראי"ה קוק ותלמידיו > הרב יעקב משה חרל"פ

הרב יעקב משה חרל"פ הסביר שההבדל היסודי בין תורת חוץ לארץ, הגלותית, לתורת ארץ ישראל, הגואלת, הוא אותו ההבדל שבין עבדות לחירות. בחוץ לארץ אין ההשגה כי אם בדרכי הבינה להיות מבין דבר מתוך דבר; אבל בארץ ישראל, לאלו המכינים עצמם להיות מוכשר לקבל הוד השפעתה, ההשגה דרך השבילים הישרים בגילוי אורות החכמה.
בכבלי הגלות, ההשגות וההבנות הרחבות של התורה אינן מתבארות בבירורן האמיתי העשיר והבהיר, ואין עניין שלא רבו בו הספקות והמבוכות. אף אותה ההשגה החלקית המעטה נרכשת דווקא ברוב עמל וטורח ויגיעה מרובה. וגם בזה מצויה תגבורת השכחה וההעלם. לא כן היא תורת ארץ ישראל שהיא משוחררת מכל כבלי הגלות, שלא בעמל ושלא ביגיעה, כי אם במרוצה גדולה כשטף מים רבים, כנהר שאינו פוסק, וכמעיין המתגבר, נזרמים ישר כל ההבנות וההשגות, לכל מי שמכין ומכשיר עצמו לינוק משדי הארץ ואווירה הזך והמבהיק, באופן שהכל מתנגן ככינור המתנגן מאליו. כל המעקשים נעשים למישור בלי כל מבוכה וספק ובלי כל העלמה ושכחה, וארובות השמים נפתחים להבין רזין עילאין בחופש גמור ובחירות מוחלטת. ולהשגה זו דרוש לא רק שחרור פרטי כי אם שחרור כללי - ולא רק שחרור רוחני כי אם שחרור לאומי.
לדעתו, הדרישה העצומה לארץ ישראל שנתעוררה בזמנו בכל מחנות ישראל, אינה מכוונת בעיקרה לממשותה של הארץ בלבד, אלא טבוע בה צימאון של ישראל לתורת ישראל מארץ ישראל. מפני ערכה הנשגב של תורת א"י, קשה להגיע אליה אם לא בעסק לשמה ובקדושה ובטהרה.